**Štatút súťaže „Misia Mars 3“**

**Účelom tohto Štatútu je upraviť pravidlá súťaže „Misia Mars 3“ (ďalej len „súťaž“).** Znenie tohto štatútu bude zverejnené na internetovej stránke: www.misiamars.sk

1. **Organizátor**

* 1. Organizátorom súťaže je spoločnosť Slovenské elektrárne, a. s., so sídlom Mlynské nivy 47, 821 09 Bratislava, IČO: 35 829 052, zapísaná v Obchodnom registri Okresného súdu Bratislava I, Oddiel: Sa, Vložka číslo: 2904/B , (ďalej len „SEAS“ alebo „organizátor“).
	2. Do realizácie súťaže sú zapojené ďalšie partnerské organizácie, najmä Slovenská organizácia pre vesmírne aktivity (ďalej len „SOSA“), Asociácia pre mládež, vedu a techniku (ďalej len „AMAVET“) a Centrum vedecko-technických informácií SR (ďalej len „CVTI“), ktoré podporujú myšlienku propagácie vedy a techniky a prispievajú k realizácii súťaže po obsahovej, finančnej či inej stránke.

1. **Cieľ  a predmet súťaže**

* 1. Cieľom súťaže  je podporiť záujem študentov stredných škôl o vedu, techniku, výskum a vzdelávanie v týchto oblastiach pri príprave a realizácii vedecko-technických výskumných projektov. Zároveň prostredníctvom súťaže vzdelávať študentov i verejnosť v oblasti jadrovej energetiky s cieľom vytvorenia a udržania pozitívneho obrazu o tomto zdroji výroby elektrickej energie.
	2. Súťaž je svojím tematickým zameraním a podmienkami vyhotovenia určená študentom stredných škôl študujúcim na Slovensku.
	3. Predmetom súťaže je zhotovenie projektu podľa podmienok uvedených v časti IV (*Podmienky súťaže*) tohto štatútu na tému „**Misia Mars**“. Súťažiaci vytvorí dvojminútové video zdokumentovania projektu (ďalej len „projekt“) a nahrá ho na webovú stránku [www.misiamars.sk](http://www.misiamars.sk). Na základe výberu odbornej poroty budú podľa nižšie uvedených podmienok určení víťazi, ktorí získajú ocenenie podľa časti V (*Spôsob výberu a ceny pre výhercov*) tohto štatútu.

1. **Termín**

* 1. Súťaž bude prebiehať online v termíne uvedenom na webovej stránke [www.misiamars.sk](http://www.misiamars.sk). V tomto období budú na danej webovej stránke umiestnené podporné študijné materiály, registračný formulár do súťaže a formulár na vloženie videa projektu (formulár na registráciu projektu).
	2. Projekty zaslané do súťaže budú vyhodnotené v prvom kole do termínu uvedenom na webovej stránke [www.misiamars.sk](http://www.misiamars.sk). V tomto hodnotiacom kole vyberie odborná porota tri najlepšie projekty.
	3. Autori troch najlepších projektov určených odbornou porotou v prvom hodnotiacom kole budú organizátorom pozvaní mailom v termíne uvedenom na webovej stránke [www.misiamars.sk](http://www.misiamars.sk) do zábavno-vzdelávacieho centra Energoland pri jadrovej elektrárni Mochovce, kde odborná porota vyberie na základe prezentácie projektov jednotlivých súťažiacich tímov víťaza, oznámi konečné umiestnenie troch najlepších projektov a odovzdá víťazom vecné ceny.
1. **Podmienky súťaže**
	1. Súťaž vyhlasuje organizátor na presne stanovenú tému (Misia Mars).
	2. Prihlásiť sa do súťaže môžu študenti stredných škôl, ktorí budú súťažiť individuálne alebo v tímoch (v maximálnom počte päť študentov) a ich učitelia ako garanti konkrétneho projektu. Registráciu do súťaže musí vykonať každý študent samostatne, a v prípade neplnoletého študenta za neho registráciu vykoná jeho zákonný zástupca. Každý študent, ktorý sa do súťaže registruje alebo ktorého registruje jeho zákonný zástupca, je povinný určiť jedného svojho učiteľa, ktorý bude garantom projektu, pod vedením ktorého sa usmerňuje a zabezpečuje proces vytvorenia konkrétneho projektu. Učiteľ, ktorý bude garantom konkrétneho projektu, vykoná registráciu do súťaže samostatne cez samostatný registračný formulár určený pre garantov projektu. Pre jeden projekt môže byť určený vždy len jeden garant projektu. Každý súťažiaci, resp. jeho zákonný zástupca odoslaním registrácie do súťaže udelí učiteľovi ako garantovi projektu plnomocenstvo na jeho zastupovanie pri vykonaní všetkých úkonov spojených s registráciou projektu.
	3. Registračný formulár pre registráciu študenta a garanta projektu do súťaže bude zverejnený v deň vyhlásenia súťaže na webovej stránke [www.misiamars.sk](http://www.misiamars.sk). Formulár registrácie do súťaže každý súťažiaci, resp. jeho zákonný zástupca a garant projektu vyplní samostatne a pravdivo. Formulár s údajmi o súťažiacom/ich a škole, ktorú navštevuje/ú, nemusí byť vyplnený súčasne s nahraním projektu. Projekt vo forme videa nahrá garant projektu do ďalšieho príslušného formuláru (registrácia projektu) najneskôr do termínu zverejnenom na webovej stránke [www.misiamars.sk](http://www.misiamars.sk).
	4. Kompletná registrácia do súťaže a registrácia projektu musí obsahovať:
2. Kompletne vyplnený a odoslaný elektronický formulár (registrácia študenta, registrácia garanta projektu a registrácia projektu) a
3. Video v trvaní max. 2 minúty zachytávajúce ústnu prezentáciu projektu alebo postup pri jeho realizácii a obsahujúci všetky požadované informácie o predkladanom projekte.
	1. Po vyplnení požadovaných údajov a nahratí videa súťažného projektu je potrebné registračný formulár ODOSLAŤ kliknutím na príslušné tlačidlo.
	2. Súťažiaci budú zaradení do výberového procesu, ak najneskôr do termínu uvedenom na webovej stránke [www.misiamars.sk](http://www.misiamars.sk) bude riadne vykonaná online registrácia projektu.
	3. Súťažiaci môže/u do súťaže prihlásiť **najviac tri** projekty.
	4. Každý projekt musí mať **svoj názov** a jeho zameranie musí korešpondovať s témou súťaže (Misia Mars). Pod pojmom projekt sa rozumie spracovanie témy vo forme dvojminútového videa formou ústnej prezentácie alebo zdokumentovaním postupu realizácie projektu.
	5. Súťažiaci, resp. jeho zákonný zástupca vo formulári registrácie projektu čestne vyhlási, že je autorom konkrétneho projektu, t. j. že konkrétny projekt vytvoril sám alebo spoločne s ďalšími súťažiacimi, ďalej že projekt je pôvodný a jeho použitím nevznikne organizátorovi žiadny záväzok voči tretím osobám.
	6. Súťažiaci, ktorý je jediným autorom projektu alebo ktorý je jedným z viacerých autorov spoločného projektu, resp. ich zákonní zástupcovia, vyplnením a odoslaním formulára registrácie projektu udeľujú zhodne v rovnakom rozsahu organizátorovi súhlas s použitím: (i) projektu ako diela (ďalej len „pôvodné dielo“) a (ii) nového diela, ktoré vzniklo spracovaním pôvodného diela formou videa, prezentácie, prípadne iným bežným spôsobom spracovania pôvodného diela (ďalej len „nové dielo“), podľa § 65 a nasl. zákona č. 185/2015 Z. z. (autorský zákon) za ďalej uvedených podmienok. Organizátor môže pôvodné dielo a/alebo nové dielo (ďalej každé samostatne ako „dielo“) použiť nasledovnými spôsobmi: (i) zverejnenie diela na webovej stránke misiamars.sk za účelom hlasovania s uvedením mena autora/autorov, (ii) zverejnenie diela v súvislosti s PR aktivitami organizátora – napr. tlačová správa, článok na intranete a internete, sociálnych sieťach, (iii) zverejnenie diela organizátorom v statusoch na sociálnych sieťach, a (iv) použitie diela vyhotovením jeho rozmnoženiny, alebo verejným rozširovaním rozmnoženiny diela v iných propagačných materiáloch organizátora. Súhlas sa udeľuje bezodplatne, v neobmedzenom územnom a vecnom rozsahu, na dobu trvania majetkových práv autora k pôvodnému dielu a/alebo novému dielu.
	7. Zapojením sa do súťaže (t. j. zaslaním vyplnenej registrácie), dáva súťažiaci, resp. jeho zákonný zástupca a garant projektu súhlas s pravidlami súťaže podľa tohto štatútu. V prípade, že sa zistí, že súťažiaci, resp. jeho zákonný zástupca alebo garant projektu konal v rozpore, alebo nespĺňa ktorúkoľvek z podmienok tohto štatútu, je zo súťaže automaticky vylúčený a stráca nárok na akúkoľvek výhodu plynúcu zo súťaže.

1. **Spôsob výberu a ceny pre výhercov**
	1. Každý zaregistrovaný súťažiaci získava štartovací balíček s darčekovými predmetmi s logom súťaže, ktorý bude zaslaný na adresu školy súťažiaceho/ich, zadanú do registračného formulára súťaže.
	2. Spomedzi všetkých súťažiacich, ktorí v stanovenom termíne riadne odošlú video s registráciou projektu, vzídu traja víťazi (resp. tri víťazné tímy).
	3. Víťazi získajú od organizátora diplomy a vecné ceny:

1. cena: exkurzia do **Európskeho centra pre vesmírny výskum a technológie**,**ESTEC** a návštevníckeho centra Space Expo v Holandsku, v prípade nemožnosti vycestovať do zahraničia alternatívna výhra „Vesmírne dobrodružstvo“ na Slovensku (Letecká fakulta v Košiciach, Observatórium na Kolonickom sedle a Park tmavej oblohy) pre študentov a učiteľa

Študent: 100 eur poukážka na nákup v Datart, sada 4 kníh Populárne o vede a technike

Učiteľ: 300 eur poukážka na nákup v Datart, sada 4 kníh Populárne o vede a technike

Škola: Elektronická stavebnica Boffin, ročné printové predplatné časopisu Quark

2. cena:

Študent: 50 eur poukážka na nákup v Datart, sada 4 kníh Populárne o vede a technike

Učiteľ: 200 eur poukážka na nákup v Datart, sada 4 kníh Populárne o vede a technike

Škola: Elektronická stavebnica Boffin, ročné elektronické predplatné časopisu Quark

3. cena:

Študent: 30 eur poukážka na nákup v Datart, sada 4 kníh Populárne o vede a technike

Učiteľ: 100 eur poukážka na nákup v Datart, sada 4 kníh Populárne o vede a technike

Škola: Elektronická stavebnica Boffin, ročné elektronické predplatné časopisu Quark

* 1. Vecné ceny pre víťazov budú odovzdané osobne na podujatí v Energolande po prezentácii troch projektov v termíne uvedenom na webovej stránke www.misiamars.sk.
	2. Vecné ceny nie je možné v zmysle ustanovenia § 845 zákona č. 40/1964 Zb. Občianskeho zákonníka v znení neskorších predpisov súdne vymáhať. Výmena vecnej odmeny za iné, napríklad finančné plnenie je vylúčená.

1. **Osobitné ustanovenia**
	1. Organizátor si vyhradzuje právo kedykoľvek zmeniť podmienky súťaže podľa tohto štatútu vrátane odloženia alebo zrušenia súťaže. Pre vylúčenie pochybností je organizátor oprávnený na základe vlastného uváženia nahradiť ktorúkoľvek vecnú cenu uvedenú v tomto štatúte inou vecnou cenou a tiež zmeniť podmienky odovzdania vecných cien.
2. **Oznámenie o spracúvaní osobných údajov**

7.1 Toto oznámenie (ďalej len „**Oznámenie**“) vysvetľuje rozsah a spôsob, akým naša spoločnosť Slovenské elektrárne, a. s., so sídlom Mlynské nivy 47, Bratislava 821 09, Slovenská republika, IČO: 35 829 052, zapísaná v Obchodnom registri Okresného súdu Bratislava I, oddiel: Sa, vložka číslo: 2904/B, e-mail: dpo@seas.sk (ďalej len „**Spoločnosť**“) spracúva Vaše osobné údaje ako: **(i)** **študenta,** v rozsahu: meno a priezvisko, dátum narodenia, názov a adresa školy, ročník štúdia, študijný odbor, emailová adresa, názov projektu a jeho špecifikácia, telefónne číslo a zvukový záznam hlasu a príp. aj obrazový záznam podobizne (videozáznam), alebo ako **(ii)** **zákonného zástupcu študenta**, v rozsahu: meno a priezvisko, telefónne číslo a emailová adresa, alebo ako **(iii) garanta projektu,**  v rozsahu:  meno a priezvisko, názov a adresa zamestnávateľa, emailová adresa a telefónne číslo, zvukový záznam hlasu a prípadne aj obrazový záznam podobizne (videozáznam).

Účelom spracúvania Vašich osobných údajov sú aktivity spoločenskej zodpovednosti firiem (CSR), pričom právnym základom tohto spracúvania je oprávnený záujem Spoločnosti, ktorým je podpora zámerov so spoločenským alebo vzdelanostným prínosom, konkrétne: formou podpory záujmu študentov stredných škôl o vedu, techniku, výskum a vzdelávanie a pri príprave a realizácii vedecko-technických výskumných projektov.

Takto poskytnuté osobné údaje sú získavané priamo od Vás a v rámci uvedených činností Vaše osobné údaje neposkytujeme žiadnym tretím osobám. Budeme ich spracúvať maximálne po dobu (10) desať rokov odo dňa doručenia elektronickej prihlášky do súťaže „Misia Mars 3“, následne dôjde k ich vymazaniu prípadne skartácii. Pri spracúvaní osobných údajov nebude dochádzať k ich cezhraničnému prenosu do tretích krajín.

Ako dotknutá osoba máte: (i) právo na získanie potvrdenia od našej Spoločnosti, či spracúvame takéto osobné údaje; (ii) právo na získanie kópie osobných údajov, ktoré spracúvame; (iii) právo na opravu osobných údajov; (iv) právo na vymazanie osobných údajov (tzv. „právo na zabudnutie“); (v) právo požadovať obmedzenie spracúvania osobných údajov; (vi) právo namietať proti spracúvaniu osobných údajov a (vii) právo požadovať prenos osobných údajov (t.j. ich poskytnutie v prenosnej podobe a prípadne zaslanie priamo inej osobe, ktorú dotknutá osoba určí). S bližšími informáciami o rozsahu vyššie uvedených podmienok a právach spracúvania Vašich osobných údajov, sa môžete oboznámiť na internetovej stránke Spoločnosti na adrese: [www.seas.sk/gdpr](http://www.seas.sk/gdpr).

Ako dotknutá osoba si môžete svoje práva kedykoľvek uplatniť v našej Spoločnosti nasledujúcimi spôsobmi: osobne, v sídle našej Spoločnosti uvedenom v úvode tohto Oznámenia; písomne, zaslaním predmetnej žiadosti na adresu našej Spoločnosti uvedenú v úvode tohto Oznámenia; alebo elektronicky – e-mailom, zaslaním predmetnej žiadosti na e-mailovú adresu dpo@seas.sk.

Pre uľahčenie uplatňovania týchto práv môžete využiť jednotný formulár s doplňujúcimi pokynmi pre jeho správne vyplnenie, ktorý je zverejnený a k dispozícii na stiahnutie na internetovej stránke našej Spoločnosti na adrese: [www.seas.sk/gdpr](http://www.seas.sk/gdpr).

Popri vyššie uvedených právach, ktoré by ste si mohli uplatniť voči našej Spoločnosti, máte ako dotknutá osoba právo podať sťažnosť ohľadom spracúvania a ochrany osobných údajov našou Spoločnosťou aj priamo Úradu na ochranu osobných údajov Slovenskej republiky. Aktuálne kontaktné údaje tohto úradu a ďalšie pokyny pre podanie takejto žiadosti sú zverejnené na internetovej stránke úradu na adrese [www.dataprotection.gov.sk](http://www.dataprotection.gov.sk).

V Bratislave, 16. decembra 2020